**Одрживи развој –** развој друштва који обезбеђује просперитет, али не наносећи штету животној средини и не угрожавајући људска права.

**Еколошко право** – на међународном нивоу декларације и конвенције које обавезују државе потписнице, а на локалном корпус закона, често садржаних у традиционално различитим гранама права, који нуде правна средства за очување животне средине.

**Циљеви одрживог развоја**, такође познати и као глобални циљеви, представљају универзални позив на деловање ради искорењивања сиромаштва, заштите животне средине и обезбеђивања мира и просперитета за све.

**Закон о заштити животне средине** је основни, системски еколошки закон који уређује интегрални систем заштите животне средине. Њиме се обезбеђује остваривање права човека на живот и развој у здравој животној средини и уравнотежен однос привредног развоја и животне средине у Републици Србији.

**Начела превенције и предострожности** је једно од начела на којима се темељи закон о заштити животне средине и оно каже да сваки човек и друштво у целини своје активности прилагоди захтеву да се проузрокују минималне промене у животној средини и ризик од наношења штете сведе на најмању могућу меру.

**Начело „загађивач плаћа“ и „корисник плаћа“** прописују да се кроз накнаде за загађивање животне средине и за коришћење природних вредности формирају посебни наменски фондови.

**Конвенција о доступности информација**, учешћу јавности у доношењу одлука и праву на правну заштиту у питањима животне средине (позната као и Архуска конвенција) полази од схватања да свака особа има право да живи здравој животној средини, али и дужност, како индивидуалну тако и у заједници са другима, да штити и унапређује животну средину у корист садашњих и будућих генерација. Како би ово право (и дужност) остварили, грађани морају да имају потпуну и благовремену доступност информација, те право на учествовање у доношењу одлука и право на правну заштиту у питањима животне средине.

**Административни капацитет** односи се на способност ефикасног управљања људским и физичким ресурсима који су неопходни како би се остварили задаци који су постављени пред владу.

„**Ћутање администрације**“ или „ћутање управе“ или „ћутање органа“ је када орган управљања не одбије да пружи тражену информацију, већ једноставно не одговори на захтев.

**Заштићена природна добра** су они предели, природни делови и врсте који се стављају под законску заштиту државе са ограничавањем активности људи у оном степену у којем је то добро заштићено.

„**Пет слобода**“ је међународно признат концепт према коме се утврђује степен добробити животиња.

**ГМО** је сваки организам, осим људског, чија је генетичка основа промењена употребом технологије рекомбинантне ДНК.